Document ID: 32004D0706

ΑΠΌΦΑΣΗ ΤΗΣ ΕΠΙΤΡΟΠΉΣ
της 15ης Οκτωβρίου 2004
για τη σύσταση του Ευρωπαϊκού Φόρουμ Εταιρικής Διακυβέρνησης
(2004/706/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη της συνθήκη για την ίδρυση της Ευρωπαϊκής Κοινότητας,
Εκτιμώντας τα ακόλουθα:
(1)
Η καλή και διαφανής εταιρική διακυβέρνηση έχει ουσιώδη σημασία για την ενίσχυση της ανταγωνιστικότητας και της αποτελεσματικότητας των επιχειρήσεων της Ευρωπαϊκής Ένωσης, καθώς και για την ενίσχυση των δικαιωμάτων των μετόχων και την προστασία των τρίτων.
(2)
Η Επιτροπή συνέστησε τον Σεπτέμβριο του 2001 ομάδα υψηλού επιπέδου αποτελούμενη από ειδικούς στο εταιρικό δίκαιο, με αποστολή την υποβολή συστάσεων για ένα σύγχρονο κανονιστικό πλαίσιο για το εταιρικό δίκαιο. Η αποστολή της ομάδας αυτής επεκτάθηκε και στην εξέταση συγκεκριμένων ζητημάτων εταιρικής διακυβέρνησης.
(3)
Μετά την κατάθεση της τελικής έκθεσης της προαναφερόμενης ομάδας, στις 4 Νοεμβρίου 2002, το Συμβούλιο κάλεσε την Επιτροπή να καταρτίσει ένα σχέδιο δράσης για το εταιρικό δίκαιο και την εταιρική διακυβέρνηση. Το σχέδιο αυτό θα πρέπει να αποτελεί ιδίως μια εμπεριστατωμένη απάντηση στις πρόσφατες πτωχεύσεις εταιρειών.
(4)
Το σχέδιο δράσης «Εκσυγχρονισμός του εταιρικού δικαίου και ενίσχυση της εταιρικής διακυβέρνησης στην Ευρωπαϊκή Ένωση» της Επιτροπής (1), το οποίο εξεδόθη τον Μάιο του 2003, προσδιορίζει ορισμένες ενέργειες που απαιτούνται για τον εκσυγχρονισμό και την απλοποίηση του κανονιστικού πλαισίου, μαζί με τη δημιουργία του Ευρωπαϊκού Φόρουμ Εταιρικής Διακυβέρνησης.
(5)
Στις 22 Σεπτεμβρίου 2003, το Συμβούλιο δέχθηκε με ικανοποίηση την κατάθεση του ως άνω σχεδίου δράσης, το οποίο θεώρησε ως σημαντικό στοιχείο για την εγκαθίδρυση μιας υγιούς και διαφανούς κεφαλαιαγοράς στο πλαίσιο της διευρυμένης Ένωσης. Το Συμβούλιο προσυπέγραψε την εκ μέρους της Επιτροπής αναγνώριση της σπουδαιότητας των διαβουλεύσεων με τους εμπειρογνώμονες και το κοινό ως αναπόσπαστο μέρος της ανάπτυξης του εταιρικού δικαίου και της εταιρικής διακυβέρνησης σε ευρωπαϊκό επίπεδο, έλαβε δε υπό σημείωση την πρόθεση της Επιτροπής να δημιουργήσει ένα φόρουμ για τα συστήματα εταιρικής διακυβέρνησης που εφαρμόζονται στην Ευρωπαϊκή Ένωση.
(6)
Το Ευρωπαϊκό Φόρουμ Εταιρικής Διακυβέρνησης θα πρέπει να χρησιμεύει ως όργανο για την ανταλλαγή πληροφοριών και των βέλτιστων πρακτικών που εφαρμόζονται στα κράτη μέλη, έτσι ώστε να ενισχυθεί η σύγκλιση των εθνικών κωδίκων εταιρικής διακυβέρνησης, καθώς και ως όργανο προβληματισμού, συζητήσεων και παροχής συμβουλών προς την Επιτροπή στον τομέα της εταιρικής διακυβέρνησης.
(7)
Το Ευρωπαϊκό Φόρουμ Εταιρικής Διακυβέρνησης θα πρέπει να συντάξει το ίδιο τον κανονισμό λειτουργίας του και να σέβεται τον ρόλο και τα προνόμια των θεσμικών οργάνων της Κοινότητας (2),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Με την παρούσα απόφαση συνιστάται ομάδα εμπειρογνωμόνων για την εταιρική διακυβέρνηση, με την επωνυμία «Ευρωπαϊκό Φόρουμ Εταιρικής Διακυβέρνησης» (εφεξής το «Φόρουμ»).
Άρθρο 2
Ενόψει της ανάπτυξης πρακτικών εταιρικής διακυβέρνησης στα κράτη μέλη, ο ρόλος του Φόρουμ έγκειται στην ενίσχυση της σύγκλισης των εθνικών κωδίκων εταιρικής διακυβέρνησης και στην παροχή στρατηγικών συμβουλών προς την Επιτροπή, είτε κατόπιν αιτήματος της Επιτροπής είτε με δική του πρωτοβουλία, σχετικά με ζητήματα πολιτικής στον τομέα της εταιρικής διακυβέρνησης.
Άρθρο 3
Το Φόρουμ αποτελείται από δεκαοκτώ το πολύ μέλη, των οποίων η εμπειρία και οι ικανότητες σε θέματα εταιρικής διακυβέρνησης αναγνωρίζονται ευρέως σε κοινοτικό επίπεδο. Τα μέλη του Φόρουμ διορίζονται από την Επιτροπή. Ο κατάλογος των μελών περιλαμβάνεται στο παράρτημα.
Η Επιτροπή παρίσταται στις συσκέψεις του Φόρουμ και αναθέτει σε υψηλού επιπέδου εκπρόσωπο να συμμετέχει στις συζητήσεις.
Το Φόρουμ προεδρεύεται από εκπρόσωπο της Επιτροπής.
Άρθρο 4
Η θητεία των μελών του Φόρουμ διαρκεί τρία έτη και είναι ανανεώσιμη. Μετά τη λήξη της τριετούς περιόδου, τα μέλη του Φόρουμ παραμένουν στη θέση τους μέχρι την αντικατάστασή τους ή την ανανέωση της θητείας τους. Σε περίπτωση παραίτησης ή θανάτου μέλους του Φόρουμ κατά τη διάρκεια της θητείας του, η Επιτροπή διορίζει νέο μέλος του Φόρουμ σύμφωνα με το άρθρο 3.
Άρθρο 5
Ο κατάλογος των μελών δημοσιεύεται από την Επιτροπή στην Επίσημη Εφημερίδα της Ευρωπαϊκής Ένωσης, για λόγους ενημέρωσης.
Άρθρο 6
Το Φόρουμ είναι δυνατόν να καλεί εμπειρογνώμονες ως παρατηρητές στις συσκέψεις του.
Το Φόρουμ είναι δυνατόν να συγκροτεί ομάδες εργασίας.
Άρθρο 7
Το Φόρουμ υποβάλλει ετήσια έκθεση στην Επιτροπή.
Άρθρο 8
Το Φόρουμ θεσπίζει τον κανονισμό λειτουργίας του.
Η γραμματειακή υποστήριξη του Φόρουμ παρέχεται από την Επιτροπή.
Άρθρο 9
Τα έξοδα ταξιδιού και διαμονής που βαρύνουν τα μέλη, τους παρατηρητές και τους εμπειρογνώμονες κατά την άσκηση δραστηριοτήτων του Φόρουμ επιστρέφονται από την Επιτροπή σύμφωνα με τις διατάξεις που ισχύουν στην Επιτροπή. Για τις εργασίες τους δεν προβλέπεται αμοιβή.
Άρθρο 10
Το Φόρουμ αναλαμβάνει καθήκοντα στις 18 Οκτωβρίου 2004.
Βρυξέλλες, 15 Οκτωβρίου 2004.

Labels: 4
1
9
12
15